b'\n_START_ARTICLE_\nVillem Nano\n_START_PARAGRAPH_\nVillem Nano (Naano) (6. juuli 1893 Vana-Nursi vald (R\xc3\xb5uge kihelkond) V\xc3\xb5rumaa \xe2\x80\x93 10. veebruar 1965 Tallinn) oli eesti matemaatik, pedagoog ja koolijuht.\n_START_SECTION_\nHaridustee\n_START_PARAGRAPH_\nVillem Nano oli talupidaja poeg. Tema koolitee algas 1900. aastal Vana-Nursi vallakoolis ning j\xc3\xa4tkus 1903. aasta s\xc3\xbcgisel R\xc3\xb5uge kihelkonnakoolis. Viimase l\xc3\xb5petamise j\xc3\xa4rel astus Nano 1906. aastal Tartu Aleksander I G\xc3\xbcmnaasiumisse, mille ta l\xc3\xb5petas 1913. aastal kuldmedaliga. 1913\xe2\x80\x931918 \xc3\xb5ppis Nano Tartu \xc3\x9clikooli f\xc3\xbc\xc3\xbcsika-matemaatika teaduskonnas, mille l\xc3\xb5petas matemaatikakandidaadi kraadi ja matemaatika\xc3\xb5petaja kutsega. Aastail 1919\xe2\x80\x931920 t\xc3\xa4iendas Nano end teadusliku stipendiaadina Tartu \xc3\x9clikooli puhta matemaatika \xc3\xb5ppetooli juures, 1921\xe2\x80\x9322 Saksamaal G\xc3\xb6ttingeni \xc3\x9clikoolis ja 1922\xe2\x80\x9323 Hamburgi \xc3\x9clikoolis. Hamburgis oli tema juhendajaks tunnustatud matemaatik Wilhelm Johann Eugen Blaschke. Stipendiaadina kogutud teadmiste varal luges ta 1923/1924. \xc3\xb5ppeaastal Tartu \xc3\x9clikooli juures diferentsiaal- ja integraalarvutust. 1923\xe2\x80\x9324 oli ta T\xc3\x9c \xc3\x9cli\xc3\xb5pilaskonna Esinduse esimees.\n_START_SECTION_\nTeenistusk\xc3\xa4ik\n_START_PARAGRAPH_\n1916. aastal asus Villem Nano \xc3\xbclikooli\xc3\xb5pingute k\xc3\xb5rvalt t\xc3\xb6\xc3\xb6le matemaatika\xc3\xb5petajana Tartus Eesti Noorsoo Kasvatuse Seltsi T\xc3\xbctarlasteg\xc3\xbcmnaasiumis. J\xc3\xa4rgmisel aastal j\xc3\xa4tkus Nano pedagoogitee Rakveres, kus kohaliku linnavalitsuse \xc3\xbclalpidamisel oli avatud eesti \xc3\xb5ppekeelega Rakvere Linna Naisg\xc3\xbcmnaasium._NEWLINE_\xc3\x9clikooli l\xc3\xb5petamise j\xc3\xa4rel sai Nano 1918. aasta s\xc3\xbcgisel kutse Viru maavalitsuselt, et v\xc3\xb5tta Saksa okupatsiooniv\xc3\xb5imudelt \xc3\xbcle Rakvere poeglaste g\xc3\xbcmnaasium. Nano m\xc3\xa4\xc3\xa4rati reorganiseeritava kooli direktoriks ning 3. veebruaril 1919. aastal alustas tema juhtimise all t\xc3\xb6\xc3\xb6d Viru Maakonna Reaalg\xc3\xbcmnaasium. Nano tegevus Rakveres j\xc3\xa4i l\xc3\xbchikeseks, kuna 1919. aasta suvel kutsus Haridusministeerium ta Tallinnasse loodava \xc3\xb5petajate seminari t\xc3\xb6\xc3\xb6d organiseerima. Samal aastal oli ta T\xc3\x9c \xc3\xb5petajate suvekursuste lektor._NEWLINE_Tallinna \xc3\x95petajate Seminari direktori ametikohale kinnitati Nano alates 1. juulist 1919, mida loetakse ka seminari asutamiskuup\xc3\xa4evaks. Seminari loomisel tuli tegutseda kiiresti, sest \xc3\xb5ppet\xc3\xb6\xc3\xb6 alguseni oli j\xc3\xa4\xc3\xa4nud vaid m\xc3\xb5ni kuu, kuid asutusel puudusid ruumid, personal, \xc3\xb5ppevahendid ning \xc3\xb5pilased. Vaatamata sellele alustas Tallinna \xc3\x95petajate Seminar 256 \xc3\xb5pilasega tegevust juba sama aasta septembris. Nano lahkus seminari direktori kohalt juba 1919. aasta s\xc3\xbcgisel, tema j\xc3\xa4rglaseks sellel ametikohal sai Ants Roos. 1920. aastal oli ta Tartus Hugo Treffneri G\xc3\xbcmnaasiumi direktor._NEWLINE_1923. aasta s\xc3\xbcgisest kinnitas Haridusministeerium Nano Tartu 1. Kommertsg\xc3\xbcmnaasiumi (Tartu \xc3\x9chiskommertsg\xc3\xbcmnaasiumi) direktori kohuset\xc3\xa4itjaks. 1924/1925. \xc3\xb5ppeaasta algusest muudeti kool Tartu Tehnikag\xc3\xbcmnaasiumiks ehitus- ja tehnikaharudega. Tutvumaks kutsekoolide korraldusega v\xc3\xa4lismaal, viibis Nano 1927. aasta juulis-augustis Euroopas ning v\xc3\xb5ttis Inglismaal osa sealsest \xc3\xb5petajate kongressist. L\xc3\xbchemat aega viibis ta \xc5\xa0veitsis, Prantsusmaal, Saksamaal, Austrias ja T\xc5\xa1ehhoslovakkias. 1928. aasta suvel oli Nano poliitilistel p\xc3\xb5hjustel sunnitud Tartu Tehnikag\xc3\xbcmnaasiumi direktori kohalt lahkuma. Lahkumise p\xc3\xb5hjuseks oli \xc3\xbcks aktusek\xc3\xb5ne, mida peeti liialt vasakpoolseks.1928. aasta s\xc3\xbcgisel siirdus Nano elama Narva ning asus t\xc3\xb6\xc3\xb6le Narva \xc3\x9chisg\xc3\xbcmnaasiumi \xc3\xb5petaja ja inspektorina. Narva \xc3\x9chisg\xc3\xbcmnaasiumis andis Nano matemaatika, kosmograafia, f\xc3\xbc\xc3\xbcsika, aga ka m\xc3\xb5tte- ja hingeteaduse (filosoofia ja ps\xc3\xbchholoogia) tunde vanemates klassides. Otsese pedagoogilise tegevuse k\xc3\xb5rval hoolitses ta kooliraamatukogu t\xc3\xa4iendamise ja ajakohaste \xc3\xb5ppevahendite muretsemise eest ning oli f\xc3\xbc\xc3\xbcsikakabineti hoidja, kuulus \xc3\xb5pilas\xc3\xbchingu juhatusse ja korraldas tehnilise ringi tegevust. Lisaks \xc3\xbchisg\xc3\xbcmnaasiumile andis ta matemaatika ja f\xc3\xbc\xc3\xbcsika tunde Narva Rahva\xc3\xbclikooli Kolled\xc5\xbeis. 1931. aastal sai Nanost Narva \xc3\x9chisg\xc3\xbcmnaasiumi (alates 1934. aastast Narva 1. G\xc3\xbcmnaasium) direktor. Sellel ametikohal p\xc3\xbcsis ta kuni 1944. aastani._NEWLINE_Peale Narva pommitamist Teises maailmas\xc3\xb5jas asus Nano elama P\xc3\xa4rnusse, kus temast sai 1944. aastal P\xc3\xa4rnu 1. Keskkooli direktor. N\xc3\xb5ukogude v\xc3\xb5imu survel tagandati ta aga juba j\xc3\xa4rgmisel aastal direktori kohalt, lubades tal siiski edasi j\xc3\xa4\xc3\xa4da matemaatika \xc3\xb5petajaks. Lisaks P\xc3\xa4rnu 1. Keskkoolile andis ta tunde ka P\xc3\xa4rnu 2. Keskkoolis ja P\xc3\xa4rnu T\xc3\xb6\xc3\xb6lisnoorte Keskkoolis. N\xc3\xb5utud \xc3\xb5petajana ulatus tema koormus m\xc3\xb5nel aastal 60 n\xc3\xa4dalatunnini. \xc3\x95petajana t\xc3\xb6\xc3\xb6tas Nano P\xc3\xa4rnus kuni pensioneerumiseni 1958. aastal.\n_START_SECTION_\nTeadust\xc3\xb6\xc3\xb6\n_START_PARAGRAPH_\nVillem Nano peamised uurimisvaldkonnad olid geomeetria, algebra ja kosmograafia. Ta koostas ja t\xc3\xb5lkis keskkooli\xc3\xb5pikuid (K. D. Pokrovski "Kosmograafia kursus keskkoolidele", 1921; E. Grimsehli "F\xc3\xbc\xc3\xbcsika \xc3\xb5peraamat keskkoolidele. I", 1921) ning avaldas artikleid ajakirjanduses. Nano osales ja esines \xc3\xb5petajate konverentsidel Eestis ja v\xc3\xa4lismaal. 1930\xe2\x80\x9331 oli ta Narva \xc3\x95petajate Seltsi esimees ning 1931 ja 1937 Narva Akadeemilise Klubi esimees.\n_START_SECTION_\n\xc3\x9chiskondlik tegevus\n_START_PARAGRAPH_\nNano \xc3\xbchiskondlik tegevus sai alguse 1913. aastal, mil ta astus Eesti \xc3\x9cli\xc3\xb5pilaste Seltsi liikmeks. Tartus l\xc3\xa4vis Nano tollase intelligentsiga, kes ajastule iseloomulikult oli enamasti vasakpoolsete vaadetega. Sarnaselt paljude teiste haritlastega 20. sajandi algusk\xc3\xbcmnenditel kuulus Nano Eesti Sotsialistide-Revolutsion\xc3\xa4\xc3\xa4ride Partei (esseeride) ridadesse. Eesti esseerid erinesid m\xc3\xb5nev\xc3\xb5rra Venemaa omadest, kuna siin moodustasid erakonna ideeliselt kandvama osa tippharitlased (Hans Kruus, Gustav Suits, Hugo Raudsepp jt). Hilisemast ajast on teada, et Nano k\xc3\xa4is l\xc3\xa4bi Peeter P\xc3\xb5llu, Villem Alttoa, Juhan S\xc3\xbctiste, August Gailiti, Henrik Visnapuu, Heiti Talviku, Nikolai Triigi, Bernhard Linde, August Sanga jt._NEWLINE_Nano v\xc3\xb5ttis osa \xc3\xb5petajate kutse\xc3\xbchenduste t\xc3\xb6\xc3\xb6st, olles Eesti \xc3\x95petajate Liidu liige ja kuuludes aastail 1925\xe2\x80\x931926 ka liidu juhatusse. Samal ajal v\xc3\xb5ttis ta osa juhatuse juures tegutseva pedagoogilise toimkonna tegevusest, mis oli \xc3\xbcks kooliuuendusliikumise propageerijaid Eestis. Aktiivselt osales Nano \xc3\xb5petajate kongressidel. 1920. aastal peetud \xc3\xb5petajate 4. kongressil, mil arutusel oli keskhariduse korraldus, oli Nano \xc3\xbcheks referendiks ning vastava seaduse eeln\xc3\xb5u koostajaks._NEWLINE_Aktiivselt tegutses Nano kohalikes \xc3\xb5petajate \xc3\xbchingutes. Korduvalt oli ta Tartu \xc3\x95petajate Seltsi ja 1930\xe2\x80\x9331 Narva Eesti \xc3\x95petajate Seltsi esimees. Samuti kuulus ta 1920. aastate l\xc3\xb5pul asutatud Tartu Keskkooli\xc3\xb5petajate \xc3\x9chingu liikmeskonda, mis pidi hea seisma keskkooli\xc3\xb5petajate huvide eest. Aastatel 1928 ning 1933\xe2\x80\x931940 kuulus Nano ka Eesti Keskkoolide Juhatajate \xc3\x9chingusse, osales k\xc3\xb5ikidel liidu konverentsidel, sh aastatel 1936 ja 1937 konverentsi juhatajana. 1931 ja 1937 oli ta Narva Akadeemilise Klubi esimees.\n_START_SECTION_\nIsiklikku\n_START_PARAGRAPH_\nNano oli abielus Elfriede Urresega, peres oli kaks t\xc3\xbctart: arhitekt Malle Normak (1928\xe2\x80\x932008) ja geoloog Viiu-Kai Nestor (s. 1935). Nano t\xc3\xbctrepoeg on matemaatik Peeter Normak (s. 1952).'